På 1800-tallet reiste rundt 800.000 nordmenn til Amerika for å søke lykken. Utvandrerne forlot med det et fattig land med tilsynelatende bedrøvelige framtidsutsikter. Noen hundre år senere drar nå Esben «Dansken» Selvig og Thomas «Fingern» Gullestad til statene for å fortelle norskamerikanerne at det slett ikke gikk så ille med de som ble igjen i gamlelandet. Det er dermed duket for en roadtrip av en annen verden for å spore opp slekta til et knippe norske kjendiser. Dansken og Fingern gir seg ikke før de finner det de leter etter, og de nøler heller ikke med å frakte amerikanerne med hjem til Norge for å møte sine norske slektninger. Det blir imidlertid ikke bare slektsgransking og varme gjenforeninger når den livsglade duoen slippes løs på det amerikanske kontinentet. Det blir også tid til alskens avstikkere og moro i Dansken & Fingern-stil, kjent fra fjorårets Viasat 4-suksess med samme navn. (Source: TV3.no)