Az X Factor az Egyesült Királyságban a sok évadot megélt Pop Idol tehetségkutatót váltotta. A világhírű producer Simon Cowell azonban régóta olyan saját műsor indítását tervezte, amely még inkább a szórakoztatást, az interaktivitást és a legújabb kor igényeinek megfelelő shoműsor készítését tűzte ki célul. Az X Factor jelenleg Európa legnagyobb és legnépszerűbb televíziós tehetségkutató műsora. A műsor sikerét mi sem bizonyítja jobban, minthogy rendkívüli nézettségre tett szert az évek során Angliában és egyre több országban vásárolják meg a formátumot. / Az X-faktor nem más, mint az a bizonyos megmagyarázhatatlan plusz, amitől valaki/valami több, jobb, sikeresebb, ismertebb és elismertebb lesz, mint mások. Gondoljunk csak arra, hogy bár számos gyorsétterem hálózat működik évtizedek óta, mégis a McDonald's az, amelyik a legismertebb márkanév. Vagy jó példa lehet a Take That együttes, ahonnan Robbie Williams, a csapat rosszfiúja lett az egyetlen, aki világsztár tudott maradni az együttes felbomlása után, míg a többiek eltűntek a süllyesztőben. Számos tehetséges ember van, aki végül mégsem fut be, mert nincs meg bennük az a képesség, hogy a közönség figyelmét és szeretetét megszerezzék, fenntartsák, hogy egyéniségükkel és személyiségükkel kiegészítsék tehetségüket. (Source: RTL Klub)